钦定古今图书集成/明伦汇编/氏族典/第245卷 > 张汝霖
## 钦定古今图书集成/明伦汇编/氏族典/第245卷 > 张汝霖

按《金史张浩传》：“浩子汝霖，字仲泽，少聪慧好学。浩尝
称之曰：‘吾家千里驹也’。”贞元二年，赐吕忠翰榜，下进
士第，特授左补阙，擢大兴县令，再迁礼部员外郎，翰
林待制。大定八年，除刑部郎中。明年，授太子左谕德，
擢刑部侍郎，以忧解，起复为太子詹事，迁太子少师，
改中都路都转运使，太子少师，俄转吏部，为御史大
夫。坐“失出大兴推官高公美罪”，谪授棣州防御使。顷
之，复为太子少师，拜参知政事。二十五年，章宗以原
王判大兴府事，上命汝霖辅导。寻坐擅支东宫诸皇
孙食料，夺官一阶。久之，迁尚书右丞。二十八年，进拜
平章政事，封芮国公。世宗不豫，与太尉徒单克宁、右
丞相襄同受顾命。章宗即位，进封莘。明昌元年十二
月卒，谥曰“文襄。”